সূত্র জানায়, ২০১৬ সালের ২৪ জানুয়ারি এক নারী কেবিন ক্রু চাকরি ফেরত চেয়ে বিমান বাংলাদেশ এয়ারলাইনসের ব্যবস্থাপনা পরিচালকের কাছে আবেদন করার পাশাপাশি এক সহকর্মীর বিরুদ্ধে গুরুতর অভিযোগ করেন। ওই নারী বিমান ক্রু লিখিত বক্তব্যে বলেন, ‘আমি এফ/এসএস… আট মাস ধরে বিমান এয়ারলাইনসে কর্মরত আছি। ২০১৪ সালের ২৭ আগস্ট বিজি-০১৫ ফ্লাইটে ঢাকা থেকে লন্ডনে যাওয়ার পর সহকর্মী চিফ পার্সার নুরুজ্জামান রনজু এবং এফ/এস সিনহা কর্তৃক অপ্রীতিকর অশালীন মর্মান্তিক আচরণের শিকার হয়েছি- যা কোনো নারী সহকর্মী হিসেবে কাম্য নয়। আমি চাইনি এ ঘটনা জানাজানি হোক। আমার পদমর্যাদা বা সম্মান নিয়ে কোনো কথা হোক। কিন্তু ঘটনাটি প্রকাশ হয়ে যায়। আমার সিনিয়র সহকর্মীরা আমাকে নিয়ে হাসিঠাট্টা করে বেড়াচ্ছে। এবং বিভিন্ন অশ্লীল কথাবার্তা বলে যা আমার খারাপ লাগে। পরে বাধ্য হয়ে আমি লিখিতভাবে বিষয়টি জানাচ্ছি। তা ছাড়া লন্ডন থেকেই পরিচালক ফ্লাইট অপারেশন মো. তোফায়েল আহম্মদকে মৌখিকভাবে বিষয়টি জানানো হয়েছে।